แบงก์ผวาจลาจลซื้อประกันเพิ่ม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — กรุงเทพประกันภัยเผยธนาคารกรุงเทพซื้อความคุ้มครองภัยจลาจลเพิ่ม
นายพนัส ธีรวณิชย์กุล กรรมการผู้อำนวยการใหญ่ บริษัท กรุงเทพประกันภัย เปิดเผยว่า บริษัทเป็นผู้รับประกันภัยทรัพย์สินธนาคารกรุงเทพและสาขาทั่วประเทศ ซึ่งตามเงื่อนไขกรมธรรม์จะคุ้มครองความเสี่ยงภัยทุกชนิด รวมถึงความเสี่ยงภัยด้านจลาจลด้วย แต่ไม่ขอเปิดเผยวงเงินความคุ้มครองว่าเป็นจำนวนเท่าไหร่
ทั้งนี้ เดิมธนาคารกรุงเทพซื้อประกันภัยจลาจลและภัยก่อการร้ายคุ้มครองเฉพาะสาขาที่อยู่ใน 3 จังหวัดภาคใต้ แต่ปัจจุบันได้ซื้อความคุ้มครองทั่วประเทศแล้ว
“2 เดือนที่ผ่านมาทางธนาคารกรุงเทพได้ซื้อประกันภัยเพื่อคุ้มครองความเสี่ยงจากการจลาจลในวงเงินที่เพิ่มขึ้น จากเดิมที่ซื้อคุ้มครองในวงเงินไม่สูงนัก” นายพนัส กล่าว
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ กล่าวว่า ตามมาตรฐานทั่วไปกรมธรรม์คุ้มครองความเสี่ยงภัยทุกชนิด (IAR) จะไม่คุ้มครองภัยก่อการร้าย หากต้องการความคุ้มครองลูกค้าต้องซื้อต่างหาก และแม้จะซื้อ IAR ไปแล้ว ก็สามารถขอซื้อความคุ้มครองภัยก่อการร้ายภายหลังเพิ่มเติมได้ 
สำหรับตลาดประกันภัยต่อต่างประเทศปีนี้ เริ่มมีทิศทางแนวโน้มที่ดีขึ้น เนื่องจากมีความต้องการซื้อความคุ้มครองเพิ่มขึ้น หลังจากปีที่ผ่านมาความต้องการของตลาดลดลง